b'\n_START_ARTICLE_\nStane Lenardi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini oro\xc5\xbenika Cirila in gospodinje Petre Lenardi\xc4\x8d. O\xc4\x8de se je pred\xc4\x8dasno upokojil nato pa se je dru\xc5\xbeina po 1. svetovni vojni preselila v Dr\xc5\xbeavo Slovencev, Hrvatov in Srbov. O\xc4\x8de se je tu kot vratar zaposlil v rade\xc5\xa1ki tovarni papirja. Osnovno \xc5\xa1olo je obiskoval v Rade\xc4\x8dah. Ko je bil star \xc5\xa1tirinajst let mu je mati kupila fotoaparat na plo\xc5\xa1\xc4\x8de. Z osnovami fotografije se je seznanil pri fotografu v Rade\xc4\x8dah. Gimnazijo je obiskoval v Celju in Ljubljani, kjer je 1939 tudi maturiral. Po maturi se je vpisal na ljubljansko Pravno fakulteto. \xc5\xbde kot srednje\xc5\xa1olec je bil \xc4\x8dlan Sokola in \xc5\xa1olskega strelskega dru\xc5\xa1tva, pisal pa je tudi \xc4\x8dlanke v mladinski \xc4\x8dasopis Na\xc5\xa1a volja. Kot \xc5\xa1tudent je deloval v akademskem dru\xc5\xa1tvu Jugoslavija in skupini\xc2\xa0\xc2\xbbdisidentov\xc2\xab, ki je snovala dru\xc5\xa1tvo Svoboda. Nekaj \xc4\x8dasa je bil predsednik kluba primorskih Slovencev Doberdob, bil pa je tudi \xc4\x8dlan Dru\xc5\xa1tva prijateljev Sovjetske zveze. Leta 1941 je delal v mladinski sekciji pri liberalni stranki Stara pravda, ki jo je vodil \xc4\x8crtomir Nagode. Ob\xc4\x8dasno je skrbel za zvezo med Staro pravdo in Osvobodilno fronto. Januarja 1942 zapustil Staro pravdo, ki so jo izklju\xc4\x8dili iz OF zaradi njenih stali\xc5\xa1\xc4\x8d glede gibanja, ki ga je vodil Dra\xc5\xbea Mihailovi\xc4\x87, in se pridru\xc5\xbeil OF. Julija 1943 je od\xc5\xa1el v partizane in delal v raznih enotah kot propagandist, vojni dopisnik in fotograf. Najve\xc4\x8d \xc4\x8dasa je bil v \xc5\xa0landrovi brigadi in 4. operativni coni. Marca 1945 so ga dodelili v propagandni oddelek G\xc5\xa0 NOV in POS od koder so ga poslali kot \xc4\x8dastnika za zvezo in vojnega dopisnika v \xc5\xa1tab 4. armade, ki je sodelovala v sklepnih bojih za osvoboditev Jugoslavije. S 4. armado je pri\xc5\xa1el v Trst. Tu je ostal do 1947. Bil je vodja podru\xc5\xbenice Tanjuga za Slovensko Primorje, urednik tr\xc5\xbea\xc5\xa1kih \xc4\x8dasopisov Ljudski tednik in Primorski dnevnik ter odgovorni urednik So\xc4\x8de v Gorici. Sodeloval je tudi pri snemanju filma Trst, ki je postal del gradiva pri sklenitvi Pari\xc5\xa1kega mirovnega sporazuma. Jeseni 1947 je iz Gorice od\xc5\xa1el na \xc5\xa1tudij v Ljubljano in 1948 diplomiral na Pravni fakulteti. Nato je pri \xc4\x8dasopisu Ljudska pravica delal kot zunanjepoliti\xc4\x8dni komentator, od 1949 do 1952 je bil zaposlen na uradu za informiranje pri vladi Ljudske republike Slovenije. Leta 1953 je ponovno od\xc5\xa1el v Trst, kjer je bil stalni dopisnik Slovenskega poro\xc4\x8devalca. Po treh letih se je vrnil v Ljubljano in se zaposlil pri \xc4\x8dasopisu Delo. Kasneje je bil stalni dopisnik iz Socialisti\xc4\x8dne federativne republike Jugoslavije za ameri\xc5\xa1ko TV dru\xc5\xbebo CBS. Od leta 1975 do 1981 pa je bil generalni konzul Jugoslavije v Clevelandu. Po vrnitvi v domovino se je leta 1981 upokojil.'